
Dentistul o conduse zâmbind către ușă, formând în trecere numărul de apel 
al unui taxi. Pe când ieşeau, taxiul tocmai cobora pe balcon. 

Era un vehicul condus manual, destul de demodat pentru a putea fi 
considerat şic. În vreme ce urca, Fifi Fevertrees îi zâmbi pilotului cu multă 
căldură. 

— Serviciu extraurban, spuse ea. Satul Rouseville, dincolo de drumul ZA. 

— Locuiţi deci în provincie? spuse șoferul de taxi, ridicându-se către 
albastrul factice al cerului și pilotând ca un nebun, cu un singur picior. 

— Îmi place mult provincia, replică Fifi ca și cum ar fi vrut să se 
dezvinovăţească. (Apoi ezită şi îşi spuse că-şi poate permite să se laude). De 
altfel, este mult mai plăcut acum, de când ajung până acolo conductele cu gaz 
temporal. Am fost conectaţi... Lucrările ar trebui să fie terminate când ajung acum 
acasă. 

Şoferul ridică din umeri. 

— Probabil că în provincie, asta trebuie să coste o groază. 

— Trei payts unitatea de bază. 

Şoferul fluieră admirativ. 

Ea vroia să-i mai vorbească, să-i împărtăşească bucuria și încântarea sa, 
să-i spună cât de rău îi pare că tatăl său nu mai este încă în viaţă pentru a cunoaşte 
bucuria de a fi conectat la timp. Dar îi era greu să vorbească cu degetul mare în 
gură şi în vreme ce se privea în oglinda de la încheietura mâinii, încercând să 
vadă ce i-a făcut dentistul. 

Făcuse treabă bună. Micuţul dinte sidefiu începuse deja să crească în gingia 
roz. Fifi îşi spuse că avea o gură foarte sexy, aşa cum tot îi repeta Tracey. Şi 
dentistul îi scosese dintele vechi tot cu ajutorul gazului temporal. Atât de simplu! 
Inspirase o dată, şi se trezise alaltăieri, retrăind un moment plăcut, când îşi luase 
cafeaua în compania lui Peggy Hackenson, fără să se gândească nici măcar la cea 
mai mică durere. Gazul temporal era ultima modă. Își simţea inima bătându-i mai 
tare la gândul că-l vor avea acasă, la dispoziţia lor. 

Taxiul-sferă se înălță şi ieşi de sub cupola uriaşă ce acoperea oraşul 
printr-unul din hublourile larg deschise. Lăsându-l în urmă, pe Fifi o încercă o 
părere de rău trecătoare, orașele erau atât de plăcute acum încât nimeni nu-și 
dorea să locuiască în altă parte. Şi apoi în afara lor totul era de două ori mai 
scump, totuşi, din fericire, guvernul acorda o alocaţie pentru condiţii dificile de 
viață tuturor celor care, întocmai familiei Fevertrees, erau obligaţi să locuiască în 
provincie. 

După două sau trei minute, pierdură din altitudine, apropiindu-se de sol. 
Fifi arătă care este ferma lor de produse lactate şi șoferul se aşeză cu multă grijă 
pe balconul de aterizare după care întinse laba pentru a primi o sumă exorbitantă 


de kilopayts. Numai după ce şi-a primit banii, se aplecă și deschise cu piciorul 
portiera pentru Fifi. Erau al naibii de neîncrezători taximetriștii ăștia cimpanzei. 

Dar de îndată ce alergă pe scară, uită de el. Era ziua cea mare! 
Constructorii avuseseră nevoie de două luni pentru instalarea 
cronoschimbătorului central - două săptămâni în plus față de ce fusese prevăzut - 
iar în tot timpul acesta casa fusese un adevărat haos, cu muncitori târând cabluri și 
fire prin toate camerele. Dar acum era din nou ordine. Aproape că dansa pe trepte 
în nerăbdarea sa de a ajunge la soțul ei. 

Tracey Fevertrees era la bucătărie şi discuta cu constructorul. Când soţia sa 
îşi făcu apariţia, el se întoarse spre ea şi o luă de mână, cu zâmbetul său care 
pentru ea nu era decât un zâmbet liniștitor, dar care împiedica să doarmă multe 
fete din Rouseville. Cu toate acestea șarmul lui nu egala frumuseţea lui Fifi din 
clipele în care era surescitată, aşa cum era cazul de față. 

— Merge? întrebă ea cu aviditate. 

— Maie doar o mică hibă ce s-a ivit în ultima clipă, răspunse fără tragere 
de inimă domnul Archibald Smith. 

— Dar tot timpul sunt mici probleme! Au fost cel puţin cincisprezece hibe în 
opt zile, domnule Smith! Acum ce mai e? 

— Aici, la dumneavoastră, n-ar trebui să vă pună probleme. Doar că a 
trebuit, aşa cum bine știți, să instalăm o mulțime de conducte pentru a putea 
ajunge de la uzina principală din Rouseville până aici, și avem mici necazuri cu 
menţinerea presiunii. S-ar părea că există, chiar în uzină, o scurgere pe care nu 
reuşim s-o localizăm. Dar dumneavoastră nu aveţi de ce să vă neliniştiți. 

— Am făcut nişte testări, îi spuse Tracey soției sale, şi totul pare să meargă 
perfect. Vino, hai să-ţi arăt! 

Dădură mâna cu domnul Smith, care părea să fie cuprins de neplăcere la 
ideea de a pleca din locul în care muncise. Dar în cele din urmă plecă, promițând 
însă că va reveni dis-de-dimineaţă pentru a-și lua ultimele ustensile, şi Tracey şi 
Fifi au fost liberi să se amuze cu noua lor jucărie. 

Printre toate componentele bucătăriei, cronotabloul de-abia se remarca. 
Situat alături de unitatea nucleară, era o consolă discretă, cu câteva zeci de 
cadrane mici şi de două ori mai multe manete. 

El îi arătă cum fusese reglată presiunea temporală: joasă pentru culoare și 
birouri, mai ridicată în camere, variabilă pentru camera de zi. Ea se înghesui în 
soțul său, torcând ca o pisică. 

— Eşti mulţumit, nu-i aşa, dragul meu? 

— Mă gândesc la toate facturile pe care le avem de plătit. Şi la cele ce vor 
mai veni... trei payts unitatea de bază! Îngrozitor! exclamă el. (Apoi, văzând că ea 
părea dezamăgită, adăugă.) Dar sunt încântat, iubita mea, bineînţeles. Ştii bine 
asta. 

Trecură prin toată casa, aparatele fiind puse în funcţiune. În bucătărie, 
aleseră o dimineaţă recentă. Plutiră în trecut, pentru a se întoarce la acea oră a 
dimineţii care era preferata lui Fifi, atunci când micul dejun tocmai se sfârşise iar 
ea elabora în minte meniul pentru masa de prânz, urmând mai apoi să-l 
programeze din consolă. Fifi și Tracey aleseseră o dimineaţă în care ea fusese 
deosebit de fericită; au fost învăluiţi de sentimentele acelor clipe. 

— Minunat! Delicios! Pot face orice, îţi pot pregăti tot ce doreşti! 

Se sărutară și fugiră pe coridor strigând: 

— Nu-i minunată ştiinţa? 

Dintr-o dată rămaseră nemișcaţi iar Fifi exclamă: 

— O,nu! 

Coridorul era în perfectă ordine, perdelele cu luciri metalice erau la locul 
lor, lipite de cele două ferestre pentru a controla cantitatea de lumină care 
pătrundea în interior şi pentru a înmagazina surplusul pentru zilele întunecoase, 
covorul rulant perfect curățat îl ducea fără zdruncinături, lemnăria era netedă şi 
călduţă atunci când o atingeai. Fuseseră cronocontrolaţi la ora trei după amiaza a 
lunii precedente, o oră liniştită... excepţie făcând doar faptul că în acel moment 
constructorii erau la muncă. 

— Dragul meu, or să distrugă covorul! Şi sunt sigură că nu vor putea pune 
lemnăria la loc! Tracey, te rog, uită-te! Au scos din funcțiune perdelele, şi Smith 
promisese să nu se atingă de ele! 

Se lipi de el. 

— Draga mea, totul este în ordine, totul e-n regulă, te asigur. 

— Dar nu e aşa, ce naiba! Este îngrozitor! Uită-te la mizerabilele astea de 
țevi temporale împrăștiate peste tot, şi toate cablurile astea băgate prin toate 
colţurile! Şi ne-au stricat frumosul nostru tavan absorbant... uită-te la praful ăsta 
care se aşează peste tot! 

— Draga mea, este vorba de efectul-temporal! 

Dar trebui să recunoască faptul că nu vedea coridorul - în perfectă ordine - 
pe care-l priveau ochii săi; ca şi Fifi, era cuprins de emoţiile sale de luna trecută, 
din clipele în care văzuse culoarul în mâinile lui Smith şi ale muncitorilor lui 
îngrozitori. 

Ajunseră la capătul coridorului şi se năpustiră în cameră, și în același timp, 
într-o altă zonă temporală. Fifi se întoarse spre el şi gemu: 

— Dumnezeule, Tracey! Presiunea temporală! Cred că va trebui să reglăm 
altfel coridorul, ce zici? 

— Bineînţeles, îl vom regla pentru anul trecut, într-o frumoasă 
după-amiază de vară, dacă vrei. „Dumneavoastră alegeți, noi vă aducem“. 
Aceasta este deviza R.C.T.-ului. Dar lăsând asta de-o parte, ce spui de timpul de 
aici. 


Ea contemplă camera, apoi dădu din gene şi murmură: 

— Mmmmm, s-ar zice că-i tare relaxant. 

— Ora două dimineaţa, îngerașule, începutul primăverii, şi în toată zona 
toată lumea doarme pe rupte. Acum nu riscăm să suferim de insomnie! 

Ea se apropie de soţul său, se lipi de el şi-şi ridică spre el ochii. 

— Nu crezi că ora 11 noaptea ar fi o oră mai... ei bine... mai de cameră? 

— Ştii că prefer canapeaua pentru genul ăsta de lucruri, inimioară. 
Aşează-te puțin lângă mine şi să vedem ce părere ai de camera de zi. 

Camera de zi se găsea la etajul inferior, și numai două nivele, garajul şi 
lăptăria, o despărţeau de sol. Era o cameră frumoasă şi spațioasă, cu o canapea 
superbă în mijlocul ei şi cu ferestre înalte ce se deschideau către o privelişte 
plăcută şi către îndepărtata cupolă a orașului. 

Se aşezară pe acest divan voluptuos şi, asociațiile de idei fiind ceea ce erau, 
începură să se mângâie. După un timp oarecare, Tracey căută pe podea şi smulse 
o telecomandă manuală ce fusese conectată în perete. 

— De aici, putem controla timpul pe care-l dorim, Fifi, fără să ne mai 
deplasăm! Spune-mi clipa pe care ţi-o doreşti, și ne vom întoarce la ea. 

— Dacă te gândești și tu la ceea ce mă gândesc eu, am face bine să nu ne 
întoarcem mai mult de zece luni, pentru că înainte nu eram căsătoriţi încă. 

— Haide, haide, doamnă Fevertrees, o să devenim ruşinoşi? Înainte de 
căsătoria noastră nu-ţi făceai atâtea griji! 

— Ba da, îmi făceam! Dar poate mai multe griji îmi făceam după, decât pe 
moment, când mă lăsam puțin purtată de evenimente. 

El îi mângâie cu tandrete părul atât de frumos. 

— Vrei să-ţi spun ce-aş vrea să încerc, odată? Să mă întorc la timpul când 
tu aveai doisprezece ani. Trebuie să fi fost o fetiță foarte sexy şi aş vrea tare mult 
să mă conving. Ce zici de asta? 

Ea tocmai vroia să protesteze dar imaginația o împiedică. 

— Am putea să ne întoarcem în fragedă copilărie! 

— Bravo! Ştii că am un mic complex Lolita... 

— Tracey! Trebuie să fim prudent, dacă nu, în agitația noastră riscăm să 
depășim ziua propriei naşteri şi să ne trezim protoplasme sau mai știu eu ce! 

— Draga mea, citeşti prea multe broșurele! Când vom obţine îndeajuns de 
multă presiune pentru a ne depăşi data propriei nașteri, vom pătrunde doar în 
conştiinţa celor mai apropiaţi predecesori de acelaşi sex, tu în a mamei tale, eu în 
a tatălui meu, şi apoi ale bunicilor noastre și ale bunicilor noştri. Nu cred că 
presiunea temporală a uzinei din Rouseville să ne permită să mergem mai mult 
înapoi. 

Apoi conversaţia lăsă loc altor jocuri, până în clipa în care Fifi murmură cu 
o voce gânditoare: 

— Ce invenţie cerească, timpul! Ştii? Chiar şi atunci când vom fi bătrâni şi 
cenușii şi infirmi, vom putea să ne întoarcem să ne amuzăm, să ne regăsim 
tinereţea. Ne vom potrivi întoarcerea la exact această clipă, vrei? 

— Mmmm-mm, spuse el. 

Sentimentul acesta era împărtăşit de tot universul. 

În seara aceea au avut la cină un homar sintetic enorm. Dar Fifi, atât de 
agitată de faptul că avea în sfârşit cronoschimbătorul codificase o compoziţie 
puţin incorectă - ea se jură că exista o greşeală de tipar în cartea de bucate pe care 
o programase în ordinatorul de bucătărie - astfel încât meniul nu era foarte reușit. 
Aşa că reglară timpul pentru ziua, de acum doi ani, când mâncaseră cel mai bun 
homar din întreaga lor viață, la puţin timp după ce se cunoscuseră. Gustul pe care 
şi-l reamintiră făcu să dispară dezamăgirea provocată de cel actual. 

În timp ce luau masa, presiunea temporală se opri. 

Nu se auzi nici un sunet. La exterior totul era la fel. Dar în minţile lor, se 
simțeau purtaţi ca de un vârtej, de la o zi la alta, întocmai unor frunze moarte pe 
care vântul le poartă peste câmp. Se perindară mai multe clipe în care luaseră 
masa, homarul provocându-le greață atunci când au avut impresia că mănâncă, pe 
rând, curcan, brânză, vânat, şarlote cu rom, budincă, îngheţată de vanilie şi fulgi 
de ovăz. Preţ de mai multe minute demente, rămaseră așezați la masă, împietriți, 
în vreme ce sute de gusturi diferite li se perindau peste papilele gustative. Tracey 
sări în picioare scoțând un răcnet şi se repezi să întrerupă fluxul temporal de la 
contorul din apropierea uşii. 

— S-a stricat ceva! blestemă el. Imbecilul ăsta de Smith! O să-i sun 
imediat! O să-l omor! 

Dar când faţa lui Smith apăru la suprafață în video-cisternă, aceasta era mai 
impasibilă ca niciodată. 

— Nu este vina mea, domnule Fevertrees. De fapt, tocmai m-a sunat unul 
din oamenii mei ca să mă anunţe că sunt probleme la uzina temporală din 
Rouseville, chiar acolo unde conducta dumneavoastră se branşează la conducta 
principală. Gazul temporal se scurge pe undeva. V-am spus chiar azi dimineaţă că 
au nişte mici probleme acolo. Vă sfătuiesc să vă duceți să vă culcaţi, domnule 
Fevertrees. Duceţi-vă să vă culcaţi, iar mâine dimineaţă totul va fi în mod sigur 
reparat. 

— Să ne culcăm! Cum îndrăznește să ne spună să ne ducem să ne culcăm! 
se răsti Fifi. Ce sugestie imorală! Omul ăsta ne ascunde ceva. Pariez că a conectat 
greşit şmecheriile lui și încearcă s-o scalde cu povestea asta cu scurgerea la uzină! 

— Ne este uşor să verificăm. Haide, vom vedea care este situaţia. 

Luară ascensorul pentru a cobori la parter şi acolo urcară în vehiculul lor 
terestru. Oamenii din oraşe îşi băteau joc de aceste hovercrafturi cu roți, care 
aminteau în mod curios de automobilele Antichității, dar nu era nici o îndoială că 

ele erau indispensabile în afara cupolelor, acolo unde nu exista sistem public de 
transport gratuit. 

Porţile se deschiseră şi ieşiră rulând, apoi decolând aproape imediat pentru 
a pluti la cincizeci de centimetri de sol. Rouseville se găsea situată pe o micuță 
colină iar uzina se afla de partea cealaltă. Dar când tocmai începuseră să zărească 
primele case, se produse un incident bizar. 

Peste tot domnea calmul şi cu toate acestea vehiculul terestru începu să se 
zguduie îngrozitor. Fifi se trezi aruncată în toate părțile şi o clipă mai târziu 
vehiculul se opri într-un tufiş. Tracey sări jos spunând: 

—  Fir-ar să fie, sunt grele rău chestiile astea, într-o zi o să trebuiască să 
învăţ să le conduc. 

— Nu mă ajuţi să ies de aici, Tracey? 

Haida-de, sunt prea mare să mă joc cu fetiţele. 

— Dar trebuie să mă ajuţi! Mi-am pierdut păpuşa! 

— Nici măcar n-ai avut vreo păpuşă. Ştii ce? La naiba! 

El fugi peste câmp şi ea fu nevoită să-l urmeze, strigându-l. Era într-adevăr 
foarte greu, cu un creier de copil, să controlezi corpul greu şi neîndemânatic al 
unui adult. 

Îşi regăsi soţul, aşezat în mijlocul drumului spre Rouseville, dând din mâini 
şi din picioare. Văzând-o, izbucni în râs: 

— Tracy poate merge cu picioruşele sale! 

După câteva minute reuşiră să plece din nou, pe jos: era destul de dureros 
pentru Fifi a cărei mamă şchiopătase la bătrâneţe. Împreună, se târâră cu greutate, 
doi tineri ce se mişcau ca doi bătrâni. Când pătrunseră în micuțul sat fără cupolă 
dădură pe străzi peste majoritatea locuitorilor, care exemplificau caracteristicile 
întregului spectru al vârstelor omeneşti, de la gânguriţilor bebeluşilor până la 
vorbele fără şir ale senilităţii. În mod evident, la uzină se produsese un accident 
grav. 

După zece minute şi câteva generaţii, ajunseră în faţa grilajului. Smith era 
acolo, chiar sub panoul imens al Regiei Centrale a Timpului. Nu l-au recunoscut; 
purta o mască de gaz temporal care scuipa momente trecute. 

— Mă aşteptam să vă văd! exclamă el. Nu m-an crezut, ai? Ei bine, vă 
sfătuiesc să mă însoţiţi, şi veţi vedea singuri. Scurgerea s-a transformat în gheizer, 
robinetele n-au rezistat presiunii şi au cedat. Cred că înainte de a putea măcar să 
începem reparaţiile va trebui să evacuăm toată regiunea. 

Când el tocmai îi lăsa să treacă prin deschizătura din grilaj, Tracey spuse: 

— Sper că nu este un sabotaj al bolşevicilor! 

—  Bolşe... cum? 

—  Bolşevicilor. Mâna ruşilor. Presupun că uzina este secretă? 

Smith se uită la el, complet zăpăcit. 


— Nu vă simțiți bine, domnule Fevertrees? Rusia are gazul temporal de tot 
atât timp de când îi avem şi noi. N-aţi fost anul trecut, în călătorie de nuntă, la 
Odessa? 

—  Închipuiţi-vă că anul trecut eram în războiul din Coreea. 

— Din Coreea? 

Cu un urlet puternic de sirenă, o formă neagră deasupra căreia clipeau 
intermitent faruri roşii, ateriză în curtea uzinei. Era o maşină de pompieri, din 
oraş, condusă de un robot, echipajul său uman sărind din ea, în mijlocul celei mai 
nebuneşti zăpăceli, mai înainte ca cei răspunzători de acest lucru să le poată pune 
la dispoziție măşti antigaz temporal, astfel încât un tânăr se întinse pe jos 
plângând că trebuie să i se schimbe scutecele. Dar pompierii nu aveau de stins 
nici un incendiu, aici nu era uzina şi satul, suflând în cele patru zări, purtând pe 
răsuflarea sa ce ucidea moliile, generaţii inimaginabile şi uitate. 

— Haideţi să mergem să vedem ce se întâmplă, spuse Smith. Decât să stăm 
aici fără să facem nimic, la fel de bine am putea merge acasă să bem ceva. 

— Sunteţi un tânăr fără pic de minte, dacă gândiţi ceea ce cred eu, spuse 
Fifi, cu o voce aspră de doamnă în vârstă. Cea mai mare parte a alcoolului pe 
care-l găseşti astăzi este contrafăcut și impropriu consumării... şi orice-ar fi, eu 
consider că trebuie să-l sprijinim pe Preşedintele nostru în încercarea sa lăudabilă 
de a pune capăt alcoolismului, nu-i aşa, Tracey dragule? 

Dar Tracey era pierdut în ciudate amintiri aberante, şi pe deasupra mai 
fluiera şi „La Paloma“. 

Clătinându-se, îl urmară pe Smith în clădire, acolo fiind interpelaţi de doi 
poliţişti. În clipa aceea, apăru un bărbat grăsuţ într-un costum sobru, care se 
adresă unuia dintre poliţişti, vorbindu-i prin masca de gaz. Smith îl strigă şi se 
îmbrățișară ca nişte fraţi. Ceea ce şi erau de fapt. Clayball Smith îi conduse în 
uzină, luând-o în mod galant pe Fifi de braţ, ceea ce, pentru a dezvălui drama sa 
personală, era tot ce obținuse vreodată de la o fată frumoasă. 

— N-ar fi trebuit să fim prezentaţi în mod corect acestui domn, Tracey? îi 
şuşoti Fifi soțului său. 

—  Ridicol, draga mea. Trebuie să uităm de etichetă atunci când pătrundem 
într-unul din aceste temple ale industriei. 

În vreme ce vorbea, Tracey părea să mângâie niște favoriți imaginari. 

În uzina temporală domnea haosul. Acum se putea constata amploarea 
dezastrului. Nişte lucrători scoteau la suprafaţă, din excavaţia unde se produsese 
explozia temporală, primii mineri; unul dintre aceşti nefericiţi înjura fără tragere 
de inimă şi îl făcea responsabil de această îngrozitoare dramă pe regele George al 
III-lea. 

Întreaga industrie temporală era încă în formare. Numai cu zece ani în 
urmă, primul dintre subtereștri, făcând cercetări mult sub scoarţa terestră, 

descoperise pungile de timp. Această noutate provoca încă mirarea tuturor, iar 
cercetările erau relativ la început. 

Dar marile trusturi puseseră mâna pe afacere, şi cu generozitatea lor 
obişnuită, avuseseră grijă ca toată lumea care plătea un preț gras, să aibă partea ei 
de timp. În prezent, în industria temporală era investit mai mult capital decât în 
oricare altă industrie din întreaga lume. Chiar şi într-un sătuc, cum era Rouseville, 
uzina valora milioane. Și iată că aceasta căzuse în pană. 

— Este teribil de periculos, spuse Clayball. Nu trebuie să rămânem aici. 

Acesta urla în masca sa de gaz pentru a se putea face auzit. Zgomotul era 
asurzitor, mai ales de când un ziarist de lângă el îşi începuse reportajul către 
națiune. 

Răspunzând unei întrebări pusă de fratele său, Clayball strigă: 

— Nu, este mai mult decât o scurgere la conducta principală. Asta e ce-am 
transmis noi pentru a calma spiritele. Băieţii noştri grozavi, acolo în groapă, au 
găsit o nouă pungă de timp, un filon considerabil care se răspândește peste tot. 
Este imposibil de astupat! Mai înainte ca noi să ne dăm seama ce nu-i în regulă, 
jumătate din oamenii noştri se întorseseră la cucerirea Normandiei. 

Cu un gest teatral le arătă solul pavat. 

Fifi nu înţelegea absolut nimic din tot ceea ce spunea el. De când plecase 
din Plymouth, rătăcea, şi nu numai la figurat. Era şi-aşa destul de neplăcut să fii 
soție de pribeag, iar această Lume Nouă nu-i plăcea de loc. Acum era incapabilă 
să înțeleagă cum energiile imense ale tehnologiei moderne puteau da peste cap 
întregul timp al unei planete. 

În starea actuală, ea nu putea şti că iluziile gheizerului temporal se 
răspândeau deja pe tot continentul. Aproape toți sateliții de comunicaţii care se 
roteau în jurul lumii, difuzau reportaje, mai mult sau mai puțin exacte, de la locul 
catastrofei, legate de evenimentele pe care aceasta le provoca, în vreme ce 
ascultătorii stupefiați se scufundau, dintr-o generație într-alta, asemenea unor 
oameni prinşi între nămeţi fără fund. 

Din aceste depozite provenea timpul pe care sistemul de canalizare îl 
furniza milioanelor şi milioanelor de cămine din lumea întreagă. Unii experți 
calculaseră deja că la actualul nivel de consum, toate filoanele temporale vor fi 
epuizate în două sute de ani. Din fericire alţi experţi lucrau deja pentru punerea la 
punct a unui timp sintetic. Luna trecută micul grup de cercetători de la Time Pen 
Inc. din Ink. Penn., anunţase izolarea unei molecule mai lente cu două minute față 
de toate celelalte molecule cunoscute de savanţi, şi sperau ca în curând să poată 
izola și alte molecule. 

O ambulanţă se opri derapând, urmată imediat de o alta. Archibald Smith 
vru să-l dea la o parte pe Tracey care se găsea în drumul lor. 

— Hei, ţărănoiule! Jos mâinile! strigă Tracey încercând să scoată din teacă 
o sabie imaginară. 

Între timp, infirmierii săreau deja din vehiculele lor, iar poliția evacua 
sectorul. 

— Îi vor scoate la suprafaţă pe curajoşii noștri terranauți! urlă Clayball. 

Gălăgia era atât de mare încât de-abia putea fi auzit. Peste tot erau oameni 
cu măști, şi ici colo se zărea silueta zveltă a câte unei infirmiere mascate. Erau 
aduse provizii de oxigen şi de supă, erau instalate proiectoare îndreptate către 
deschizătura pătrată a tunelului de inspecţie. Oamenii în combinezoane galbene 
coborau în groapă, comunicând între ei prin radiouri-brățară. Dispărură. Timp de 
câteva clipe, o tăcere respectuoasă se lăsă peste clădiri şi păru să se transmită şi 
mulțimii neliniștite de afară. 

Aceste clipe se prelungiră, deveniră minute şi cacofonia reîncepu. Sosiră 
alți bărbaţi cu feţe întunecate şi comentatorii fură împinși mai departe, în afara 
zonei. 

— Dulce prieten, pe răsuflarea lui Dumnezeu, eu am mare dorință ca noi să 
plecăm de aici! murmură Fifi, strângându-și cu o mână tremurătoare mantia în 
jurul gâtului. În locurile acestea, a mea neplăcere este mare! 

În sfârşit, în jurul gropii se observă o activitate febrilă. Oameni plini de 
transpirație urcară pe frânghii. A fost ridicat primul terranaut, îmbrăcat în 
uniforma neagră a funcției sale. Capul i se clătina, masca îi fusese smulsă, dar el 
lupta cu curaj pentru a-și recăpăta cunoştinţa. Peste buzele sale golite de sânge 
trecu chiar umbra unui zâmbet și îşi mișcă mâna către camerele de luat vederi. 
Din rândurile persoanelor prezente se ridicară ovaţii. 

Aparţinea acelei rase de oameni neînfricaţi ce se scufundau în oceanele 
necunoscute de gaz temporal, situate sub scoarţa terestră, şi care-și riscau viața 
pentru a aduce din necunoscut o bucăţică de cunoaștere, împingând din ce în ce 
mai departe limitele științei, necunoscuţi, anonimi, niciodată onoraţi decât de 
luminile constante ale publicităţii. 

Asul comentatorilor îşi croise drum cu coatele prin mulțime pentru a ajunge 
la terranaut şi acum încerca să-i ia un interviu, ţinându-i microfonul la gură în 
vreme ce faţa epuizată a eroului trecea prin fața ochilor increduli a miliarde de 
spectatori. 

— Acolo jos... este infernul... Dinozauri și puii lor, gâfâi el mai înainte de a 
fi împins în prima ambulanță. Acolo, la fundul gazului. Cirezi întregi, vorace... 
Doar câteva zeci de metri încă şi am fi găsit... am fi atins geneza... lumii... 

Altceva nu s-a mai putut auzi. Acum, noile întăriri ale poliţiei evacuau 
clădirile, îndepărtând toate persoanele care nu aveau nimic de făcut aici, mai 
înainte ca ceilalţi terranauţi să fie ridicaţi la suprafaţă, cu toate că încă nu se vedea 
capsula terestră. Atunci când cordonul oamenilor înarmaţi se apropie, Fifi şi 

Tracey o luară la fugă. Nu mai rezistau, nu mai înțelegeau. Se repeziră către 
poartă, fără să le pese de strigătele celor doi Smith, mascaţi. În vreme ce fugeau în 
noapte, marele jet invizibil al gheizerului temporal îi domina, și continua să 
țâşnească, vărsând peste lumea întreagă o soartă funestă. 

Se opriră pentru o clipă, la adăpostul unui gard viu, ca să-şi tragă sufletul. 
Din când în când, unul dintre ei scâncea ca o fetiță, iar celălalt gemea ca un 
bătrân. Între timp, respirau zgomotos. 

Începea să mijească de ziuă când se îmbărbătară şi porniră pe drumul 
principal, mergând pe la marginea lanurilor. 

Nu erau singuri. Locuitorii satului fugeau şi ei, abandonându-şi căminele 
care le erau acum străine, care le depăşeau înțelegerea lor limitată. În vreme ce 
rupea o cracă dintr-un copăcel pentru a-şi face o măciucă, Tracey, cu sprâncenele 
încruntate, îi urmări cu privirea. 

Împreună, bărbatul şi femeia lui, urcară panta, îndreptându-se spre pustiu 
ca şi restul omenirii, cu siluetele lor greoaie şi aplecate iluminate de primele raze 
ale soarelui. 

— Ugh glumph hum herm morm glug humk, mormăi femeia. 

Ceea ce, în traducere liberă din vechea limbă a oamenilor primitivi din 
Epoca de Piatră, înseamnă: 

— De ce dracu trebuie ca asta să i se întâmple omenirii de fiecare dată când 
este pe punctul de a se întoarce la nenorocita aia de civilizaţie? 

